Rijeka, 20. travnja 2021.g.

**OBJAVA ZA MEDIJE**

**EMOTIVNA IZLOŽBA „VOLONTERI – SRCE PRIJESTOLNICE“**

**PRIVLAČI PAŽNJU PROLAZNIKA NA RIJEČKOM KORZU**

**„Volonteri – srce prijestolnice“ naziv je izložbe koja je u utorak, 20. travnja 2021.g. postavljena na postamente ispred zgrade gradske uprave na riječkom Korzu, a moći će se razgledati do 26. travnja. Ovom se emotivnom izložbom, koja je dio programske EPK završnice u travnju, izražava zahvalnost volonterkama i volonterima na značajnom doprinosu u ostvarenju cjelokupnog kulturnog programa u sklopu projekta Rijeka 2020 – Europska prijestolnica kulture.**

Izložba, naime, prati angažman sugrađana kroz volonterske aktivnosti od pripreme kandidature Rijeke za titulu Europske prijestolnice kulture preko predprograma u ranijim godinama pa sve do današnjeg dana. Poseban naglasak stavljen je na 2020. godinu, u kojoj je Rijeka i službeno ponijela titulu Europske prijestolnice kulture. Izložba je koncipirana je na način da se može pogledati iz dva smjera. Jedan smjer kronološki prati događanja prema temama, a drugi smjer ima intimniju dimenziju gdje su fotografije upotpunjene dojmovima volontera EPK.

- *Kako i sam naziv izložbe govori, volonteri su srce prijestolnice zato što su zaista i bili u srcu mnogih kulturnih događanja, a svojim volonterskim angažmanom pokazali su ljubav prema ovome gradu*, rekla je na predstavljanju izložbe voditeljica volonterskog programa EPK, **Asja Brusić**.

*- U brojkama, to je 8000 volonterskih sati tijekom protekle 3 godine koliko smo volonterski program razvijali, odnosno 5000 sati tijekom 2020. godine u kojoj su bili prisutni na čak 130 događanja. Ponosna sam što mogu reći kako će srce prijestolnice nastaviti kucati i dalje budući da se riječki program volontiranja u kulturi nastavlja razvijati i nakon završetka programa Europske prijestolnice kulture. Velika zahvala naravno ide svim volonterkama i volonterima koji su sudjelovali u ovom projektu svo ovo vrijeme, kao i svim ustanovama u kulturi i Gradu Rijeci koji program podržavaju i dalje*, naglasila je Brusić.

A da je program volontiranja u kulturi, koji je razvijen kroz EPK projekt inovativan, istaknula je direktorica RIJEKE 2020 **Irena Kregar Šegota**.

*- Vjerujem da smo konceptu volontiranja u kulturi dali jednu posve novu dimenziju s obzirom da se radi o sustavno i ozbiljno razvijanom modelu koji do sada nije bio poznat u Hrvatskoj i stoga nam je on iznimno važan. Hrvatski kulturni dom na Sušaku preuzima ovaj program i nastavlja ga razvijati i dalje te time on postaje trajno naslijeđe EPK projekta. Kroz sudjelovanje u programu volonteri su kao građani dobili izravan pristup projektu, bili su s nama iza scene, doživjeli su projekt iz 'prve ruke' i moram im se svima najsrdačnije zahvaliti, pogotovo za angažman u vrijeme pandemije gdje su nam zaista pomogli da na siguran način omogućimo našoj publici sudjelovanje u programima*, kazala je Kregar Šegota.

Pročelnik Odjela za kulturu Grada Rijeke **Ivan Šarar** rekao je kako je tim koji je radio na projektu EPK i prilikom same kandidature bio jako ambiciozan po pitanju planiranja i razvijanja volonterskog programa.

- *Pandemija nas je malo omela u nekim planovima, naročito u kontekstu internacionalnih volontera, ali je činjenica da je ovo najbolji volonterski program u kulturi u Hrvatskoj ikada. Više je od 400 ljudi u našoj volonterskoj bazi, svi su oni prijatelji kulture, ljudi koji kulturu razumiju i stoga smo namjenski ovaj program stavili pod upravljanje HKD-a kako bi se on mogao razvijati i dalje*, rekao je pročelnik Šarar.

Na predstavljanju izložbe završne je riječi uputio i riječki gradonačelnik **Vojko Obersnel**.

*- Kažu da se čovjek rijetko nađe u situaciji da radi velika djela, ali svjedoci smo da svaki dan možemo učiniti neko malo, ali za zajednicu značajno djelo i upravo je to ono što su volonteri EPK i napravili. S druge strane ako zbrojimo sve te ljude, sve njihove odrađene sate i programe na kojima su sudjelovali, sav trud koji su uložili, onda to postaje jedno veliko djelo i zbog toga im svima želim reći jedno veliko - hvala. Proces volontiranja na ovom projektu okupio je ljude različite životne dobi, različitih profesija i svjetonazora, ali svi su oni kroz svoj angažman pokazali koliko im je stalo i do projekta i do našeg grada i poslali su jednu jasnu i pozitivnu sliku o Rijeci ne samo u Hrvatsku već i u svijet*, zaključio je gradonačelnik Obersnel.

Dodajmo, u sklopu izložbe „Volonteri – srce prijestolnice“, u izlogu Turističko-informativnog centra na Korzu do 2. svibnja prikazuje se i promotivni video s titlovima na hrvatskom jeziku, pod nazivom „Zašto volontiram u kulturi“ autora Zorana Kreme, koji je također volonterski snimljen za potrebe manifestacije „Hrvatska volontira“. Izlog zgrade Grada Rijeke ukrašen je pak i dvjema vrijednim nagradama: priznanjem „Organizator volontiranja 2020.“ koje je Hrvatskom kulturnom domu na Sušaku dodijelila Udruga za razvoj civilnog društva Smart za kvalitetno provođenje volonterskog programa Europske prijestolnice kulture te Državnom nagradom u kategoriji „Koordinatorica volontiranja 2020.“, koja je nedavno pripala voditeljici volonterskog programa Asji Brusić.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42